Diari Oficial de la Generalitat Valenciana


Sumari del DOGV 5625, del 24-10-2007 (2007/12958)

RESOLUCIÓ de 8 d'octubre de 2007, de la Direcció General d'Ordenació i Centres Docents, per la qual es regula el procediment d'incorporació d'alumnes que cursen ensenyances elementals i professionals de Música i de Dansa, amb assignatures pendents, procedents de plans d'estudi anteriors a la Llei Orgànica 2/2006, d'Educació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5625

Data del DOGV
:   24-10-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/12906


Data del document
:   08-10-2007

Organisme emissor
:   Conselleria d'Educació

Tipus de document
:   Resolució

Descriptors 

:   * educació artística
    * música
    * legislació
    * legislació escolar
    * espectacles
    * ensenyament professional

RESOLUCIÓ de 8 d'octubre de 2007, de la Direcció General d'Ordenació i Centres Docents, per la qual es regula el procediment d'incorporació d'alumnes que cursen ensenyances elementals i professionals de Música i de Dansa, amb assignatures pendents, procedents de plans d'estudi anteriors a la Llei Orgànica 2/2006, d'Educació. [2007/12035]  
La disposició addicional tercera dels decrets 158/2007 i 156/2007 de 21 de setembre, del Consell, pels quals s'establixen, respectivament, els currículums de les ensenyances professionals de música i dansa, que incorporen el que disposen els reials decrets 1577/2006, de 22 de desembre i 85/2007, de 26 de gener, pels quals es fixen els aspectes bàsics del currículum de les ensenyances professionals de música i de dansa, regulades per la Llei Orgànica 2/2006, de 3 de maig, d'Educació, regula les condicions per a la incorporació a la nova ordenació acadèmica d'alumnes amb assignatures pendents de plans d'estudi anteriors.  
En l'apartat segon de les disposicions addicionals citades, es faculta les administracions educatives a determinar les condicions de recuperació, en aquells casos en què un alumne tinga qualificació negativa en una única assignatura de plans d'estudi anteriors a la Llei Orgànica d'Educació.  
Pel que fa a les ensenyances elementals de música i dansa, la disposició transitòria única dels decrets 159/2007 i 157/2007, de 21 de setembre, del Consell, pels quals s'establix el currículum de les ensenyances elementals de música i dansa i es regula l'accés a estes ensenyances, preveu la incorporació d'alumnes procedents de plans d'estudis anteriors als respectius de les ensenyances elementals d'estes disciplines. No obstant això, la norma no fa referència al procediment de recuperació d'una única assignatura pendent, considerant que l'alumne no ha de repetir el curs en la seua totalitat.  
A l'efecte de regular el procediment perquè els alumnes puguen superar l'assignatura pendent, la direcció general d'Ordenació i Centres Docents, fent ús de les competències que li conferix el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Educació, resol:  
Primer  
En aquells supòsits en què a la data d'aplicació de les ensenyances corresponents a la Llei 2/2006, de 3 de maig, d'Educació, d'acord amb el Reial Decret 806/2006, de 30 de juny, existisquen alumnes de les ensenyances establides en la Llei Orgànica 1/1990 de 3 d'octubre, d'Ordenació General del Sistema Educatiu, que hagen suspés dos o més assignatures del curs que han estat realitzant, s'incorporaran al mateix curs de les ensenyances regulades per la Llei Orgànica 2/2006, d'Educació, que haurà de realitzar complet.  
Segon  
Quan un alumne tinga qualificació negativa en una assignatura del curs que haja estat realitzant, de les ensenyances establides en la Llei Orgànica 1/1990, de 3 d'octubre, d'Ordenació General del Sistema Educatiu, s'incorporarà al curs següent de les ensenyances regulades per la Llei Orgànica 2/2006, de 3 de maig.  
Tercer  
La recuperació de l'assignatura es realitzarà d'acord amb els continguts establits en els decrets vigents pels quals s'establixen els currículums de les ensenyances elementals i professionals de música i de dansa, d'aplicació en l'àmbit territorial de la Comunitat Valenciana.  
Quart  
En el cas que l'assignatura pendent no estiga prevista en els currículums de les noves ensenyances elementals i professionals de música i de dansa corresponents a la Llei Orgànica d'Educació, la recuperació de la assignatura es portarà a efecte d'acord amb el currículum vigent en el moment en què l'alumne va formalitzar la matrícula per primera vegada.  
Cinqué  
Les dades relatives al procediment de recuperació de l'assignatura pendent, es faran constar en els documents d'avaluació corresponents.  
València, 8 d'octubre de 2007.- El director general d'Ordenació i Centres Docents: Josep Vicent Felip i Monlleó.